FI Euroopan unionin virallinen lehti L 49/64

KOMISSION PÄÄTÖS (EU) 2018/262,

annettu 14 päivänä helmikuuta 2018,

ehdotetusta kansalaisaloitteesta ”We are a welcoming Europe, let us help!”

(tiedoksiannettu numerolla C(2018) 895)

(Ainoastaan englanninkielinen teksti on todistusvoimainen)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kansalaisaloitteesta 16 päivänä helmikuuta 2011 annetun Euroopan parlamentin ja neuvoston asetuksen (EU) N:o 211/2011 (1) ja erityisesti sen 4 artiklan,

sekä katsoo seuraavaa:

(1) Ehdotetussa kansalaisaloitteessa ”We are a welcoming Europe, let us help!” todetaan seuraavaa: ”Viranomaisilla on suuria vaikeuksia muuttoliikkeen hallinnassa. Useimmat meistä haluavat auttaa hätää kärsiviä, koska me välitämme heistä. Miljoonat ihmiset ovat jo ryhtyneet toimiin avun antamiseksi. Nyt me haluamme saada äänemme kuuluviin. Tehdään vieraanvaraisuudesta jälleen Euroopan kunnia-asia! Pyydämme Euroopan komissiota ryhtymään seuraaviin toimiin.”

(2) Ehdotetussa kansalaisaloitteessa todetaan sen tavoitteista seuraavaa: ”1. Kaikkialla EU:ssa on kansalaisia, jotka haluavat tarjota pakolaisille apua, jotta he voivat saada turvallisen asuinpaikan ja aloittaa uuden elämän. Vaadimme komissiota antamaan suoraa tukea paikallistason ryhmille, jotka auttavat kansallisen viisumin saaneita pakolaisia. 2. Ketään ei pidä asettaa syytteeseen tai sakottaa humanitaarisen avun tai suojan antamisesta. Komission on vaadittava valtioita, jotka rankaisevat vapaaehtoisesti auttavia, lopettamaan rankaiseminen. 3. Kaikilla on oikeus oikeussuojaan. Komission on taattava tehokkaammat keinot ja säännöt, joilla voidaan puolustaa työvoiman hyväksikäytön ja rikosten uhreja kaikkialla EU:ssa ja ihmisoikeusrikkomusten uhreja EU:n ulkorajoilla.”

(3) Euroopan unionista tehdyllä sopimuksella, jäljempänä ’SEU-sopimus’, vahvistetaan unionin kansalaisuuden merkitystä ja edistetään unionin demokraattista toimintaa muun muassa määräämällä, että kaikilla kansalaisilla on oikeus osallistua demokratian toteuttamiseen unionissa eurooppalaisen kansalaisaloitteen kautta.

(4) Tämän vuoksi kansalaisaloitteen tekemistä varten vaadittavien menettelyjen ja edellytysten olisi oltava selkeitä, yksinkertaisia, käyttäjäystävällisiä ja oikeasuhteisia kansalaisaloitteen luonteeseen nähden siten, että rohkaistaan kansalaisten osallistumista ja tehdään unionista helpommin lähestyttävä.

(5) Perussopimusten soveltamiseksi voidaan antaa unionin säädöksiä — tarkastuksista, joita tehdään ulkorajoja ylittäville henkilöille, Euroopan unionin toiminnasta tehdyn sopimuksen, jäljempänä ’SEUT-sopimus’, 77 artiklan 2 kohdan b alakohdan nojalla; — yhteisestä eurooppalaisesta turvapaikkajärjestelmästä SEUT-sopimuksen 78 artiklan 2 kohdan nojalla; — sellaista yhteistä maahanmuuttopolitiikkaa koskevista toimenpiteistä, jolla pyritään kaikissa vaiheissa varmistamaan muuttovirtojen tehokas hallinta, jäsenvaltioissa laillisesti oleskelevien kolmansien maiden kansalaisten oikeudenmukainen kohtelu sekä laittoman maahanmuuton ja ihmiskaupan ehkäiseminen ja tehostettu torjunta, SEUT-sopimuksen 79 artiklan 2 kohdan nojalla; — rikosten uhrien oikeuksia koskevista vähimmäissäännöistä, sikäli kun se on tarpeen tuomioiden ja oikeusviranomaisten päätösten vastavuoroisen tunnustamisen sekä poliisiyhteistyön ja oikeudellisen yhteistyön helpottamiseksi rajatylittävissä rikosasioissa SEUT-sopimuksen 82 artiklan 2 kohdan c alakohdan nojalla; — rikosten ja seuraamusten määrittelyä koskevista vähimmäissäännöistä tietyillä aloilla SEUT-sopimuksen 83 artiklan 1 ja 2 kohdan nojalla.

(6) Ehdotetun kansalaisaloitteen toisen osan suhteen unionin SEUT-sopimuksen 83 artiklan mukainen toimivalta on rajallinen, sillä vaikka kyseisessä artiklassa annetaan unionille toimivalta säätää rikosten määrittelyä koskevista vähimmäissäännöistä, jäsenvaltioita ei voida sen nojalla kieltää rankaisemasta muunlaisesta menettelystä, kuten laittomaan maahanmuuttoon liittyvistä toimista, niiden sopivaksi katsomalla tavalla.

(7) Ehdotetun kansalaisaloitteen toista osaa on kuitenkin tarkasteltava myös SEUT-sopimuksen 79 artiklan perusteella. Kyseisen säännöksen nojalla voidaan antaa unionin säädöksiä perussopimusten soveltamiseksi sellaisen yhteisen maahanmuuttopolitiikan tarkoituksiin, jolla pyritään kaikissa vaiheissa varmistamaan muuttovirtojen tehokas hallinta ja laittoman maahanmuuton ja ihmiskaupan ehkäiseminen ja tehostettu torjunta muun muassa laittoman maahanmuuton ja luvattoman oleskelun alalla, laittomasti maassa oleskelevien henkilöiden maasta poistaminen ja palauttaminen mukaan luettuna.

(8) Näistä syistä ehdotettu kansalaisaloite ei selvästi ylitä komission toimivaltaa tehdä ehdotus unionin säädökseksi perussopimusten soveltamiseksi.

(9) Lisäksi kansalaistoimikunta on muodostettu ja yhteyshenkilöt on nimetty asetuksen 3 artiklan 2 kohdan mukaisesti, ehdotettu kansalaisaloite ei ole selvästi oikeuden väärinkäyttöä, aiheeton tai tehty haitantekotarkoituksessa, eikä se ole selvästi Euroopan unionista tehdyn sopimuksen 2 artiklassa esitettyjen unionin arvojen vastainen.

(10) Ehdotettu kansalaisaloite ”We are a welcoming Europe, let us help!” olisi sen vuoksi rekisteröitävä,

ON HYVÄKSYNYT TÄMÄN PÄÄTÖKSEN:

1 artikla

Rekisteröidään ehdotettu kansalaisaloite ”We are a welcoming Europe, let us help!”

2 artikla

Tämä päätös tulee voimaan 15 päivänä helmikuuta 2018.

3 artikla

Tämä päätös on osoitettu ehdotetun kansalaisaloitteen ”We are a welcoming Europe, let us help!” järjestäjille (kansalaistoimikunnan jäsenille), joita edustavat Isabelle CHOPIN ja Emma BONINO, jotka toimivat myös yhteyshenkilöinä.

Tehty Brysselissä 14 päivänä helmikuuta 2018. Komission puolesta Frans TIMMERMANS Varapuheenjohtaja

(1) EUVL L 65, 11.3.2011, s. 1.